- Revelation
- ←
- 18
- →

18
Babylon Suksraunġikkauruq
1 Tamatkua aquatigun qiñiqtuŋa atlamik israġuliŋmik atqaqtuamik qiḷaŋmiñ aŋalatchił̣iqpauraqaqhuni, aasriiñ iluqaan nuna qaummaġiksipkaġaa qaumaniġmiñik. 2 Tarra nipruaġniqsuq itna,
“Babylon kamanaqtuaq suksraunġikkauruq, tarra iḷumutuuruq!
Inigiliutigaat tuunġaiḷḷu qanusripayaatlu irrusriqł̣uich
sulipsuuq qaayuġnaqtuapayaatlu
uumiñaqtuatlu tiŋmiaġruich.
3 Babylon qaitchigai wine-mik iñuŋich nunaaqqipayaat imiliqtitlugich
sayuŋałhan saŋŋiruamik wine-naŋanik.
Umialiŋi nunam sayuŋaqatiginiġaat ilaa,
suli tauqsiġñiaqtiŋiñ nunam umialguġvigiplugu
umialgutitigun akuqtukkaŋich ilaan atugaułhagun.”
4 Tarra tusraapmiuŋa atlamik nipimik qiḷaŋmiñ uqaqtuamik,
“Iñuŋmaaŋ, annisitchi taavrumakŋa nunaaqqimiñ.
Ilipsi iḷauruksraunġitchusri killuqsautaiñi,
piqataunġitchumausriḷi iłuiḷḷiuġutiksrautaiñi.
5 Killuqsautai iñugiaktut qutchiksipḷutiŋ qiḷaktun,
suli Agaayyutim itqaġigai savamaqłuutai.
6 Utiqtitchivigisriuŋ Babylon qaisaŋatun ilipsitñun,
akiḷiġḷugu malġuktun ilaan savaaŋigun,
immiġḷugu qallugauraŋa malġuktun ilaa imiksriuqmatun ilipsitñun.
7 Atqunallapiaqługu iŋmiñik kamagiruaq iñuuniugaqmiuq susrunġisaallapiaqhuni.
Pakma aatchuqsiuŋ nagliksaaġutiksramik alianallapiaqtuamiglu.
Atakkii uqaqtuq iŋmiñun,
‘Uvaŋa aquppiuraaġisiruŋa ataniqtun. Uiḷgaanġitmiuŋa.
Iḷitchuqsriyumiñaitchuŋa alianamik.’
8 Taatnaqługu iłuiḷḷiuġutiqpauraksraŋiñ tikitkisigaat atautchimi uvlumi,
tuqułhum, alianamlu, kakkaaġnamlu.
Suli ikigisiruq ikniġmik,
atakkii Atanġuruaq Agaayyun sapiġñaqtuq atanniiruaq ilaanik.”
9 Tarraasriiñ umialiŋisa nunam sayuŋaqatiqaqtuat akiisumik pisuŋnautaigun qiagisigaat alianniuġutigilugu taamna aġnaq qiñiġumitruŋ isia ikualaniŋan. 10 Qichaġisirut uŋasriksiḷutiŋ sivuuġagilugu ilaan nagliksaaqtitaułha uqaġutiŋ,
“Nakłiuŋ, nakłiuŋ, ilvich Babylon, kamanaqtuaq nunaaqqiq,
saŋŋiqaġaluaqtuaq nunaaqqiq.
Atautchimi sassaġniġmi anasriñŋuqsakkauŋaniktutin.”
11 Uvvaasriiñ tauqsiġñiutilgich nunapayaami qiarut kiñuvġuplugu ilaa, atakkii tarakŋaaglaan kimikunniiñ tauqsiqsiksraiġñiqsuq suuraŋitñik. 12 Suuraqpaurat kaviqsaatlu qatiqtaatlu maniich, akisuruatlu uyaġauraat, qatiqtaatlu suŋauraqpaich, ukił̣haaġiksaatlu suli ukił̣haat tuŋuaqtaatlu, siluiḷḷu kavviġiksaatlu, qanusriḷimaatlu ayuġnaqtuat qiruich, qanusriḷimaat suurat tuugaaniñ, akisuruatlu qiruich, patukpaiḷḷu, savił̣hatlu, uyaġaiḷḷu siqquqtatun, 13 sinimatlu, avuuġutit, tipraġiksautit ikipkaqługich, myrrh-lu, frankincense-lu, wine-nat, uqsrut, mukkaaġiksaat, mukkaaksratlu, niġrutitlu, ipnaich, tuttuqpaich, tuttuqpagautitlu, suliunniiñ iñuuruat iñuich. 14 “Asriatluunniiñ kipiġniuġutigikkatin piiqsut ilipniñ, suli suurapayaatin akisuruat qiñiyunaqtuatlu taimmaurut ilipniñ, aasrii sumiunniiñ paqitchumiñaiġitin.” 15 Tauqsiġñiutilgich tamatkuniŋa suuranik umialguqtuat taavrumakŋa aġnamiñ qichaġisirut uŋasriksuami, sivuuġagilugu nagliksaaqtitaułha alianapiaqtuamik qialutiŋ, 16 uqaġutiŋ,
“Nakłiuŋ, nakłiuŋ. Kamanaqtuaq nunaaqqiq
atnuġaaqaġuuruq ukił̣haaġiksaanik tuŋuaqtaaniglu kavviġiksaaniglu,
qiñiyunaqusriqsuqhuni maniŋmik kaviqsaamik,
akisuruaniglu uyaġauraanik, qatiqtaatlu suŋauraqpaŋnik.
17 Atautchimi sassaġniġmi tammaigai iluqaisa umialgutini.”
Suli iluqaġmiŋ umiaqpaich umialiŋich taġiuqsiuqtillu suli iluqaġmiŋlu akiññaŋniaqtaut taġiumi qichaġniqsut uŋasriksuami, 18 suli nipaalarut qiñiqamitruŋ isia ikualaniŋan uqaqhutiŋ, “Piitchuq atlamik nunaaqqimik taavrumatun kamanaqtuatun nunaaqqisun.” 19 Iliŋisa nalluqsruġniġaat nunam apyua niaqumiknun, qiallaġmiŋ kiŋuvġullaġmiŋlu nipaalaplutiŋ,
“Nakłiuŋ, nakłiuŋ. Taamna kamanaqtuaq nunaaqqiq!
Iluqaġmiŋ umiaqpaqaqtuat taġiumi umialguġniqsut
suuraŋigun akisuruatigun!
Atautchimi sassaġniġmi suksraunġiqsauruq.”
20 “Qiḷaak, quviasrukpautigiuŋ suksraunġiqsaułha.
Quviasrukpagitchi Agaayyutim iñuiḷḷu uqqiraqtauruasiiḷu sivuniksriqirauruasiiḷu,
atakkii Agaayyutim akiisuq anasriñŋuqsaġutigigaa
pisigiplugu savaaŋagun ilipsitñun.”
21 Tarani sapiġñaqtuaq israġulik tigusriruq uyaġagruamik aŋiruatun mukkaaksriuġutitun aasrii miḷuqsautiplugu taġiumun, itnaqhuni,
“Taatnatun kamanaqtuamik nunaaqqiq Babylon iksautikkaugisiruq,
aasriiñ qiñiġnatqikkumiñaiġisiruq sumiunniiñ.
22 Suli nipiŋich nuqaqtiligaqtit atuqtuuralgich
suli supluaqtuġnaqtuatlu qalġuqtautitlu tusraġnatqikkumiñaitchut ilipni uvakŋaniñaglaan.
Suliuqtit qanusripayaanik paqinnatqikkumiñaitchut ilipni,
suli qatraġniŋa mukkaaksriuġutim tusraġnatqikkumiñaitchuq ilipni.
23 Suli qaumanġa kialuuram
qaummaġitqikkumiñaitchuq ilipni uvakŋaniñaglaan.
Nipaat uiksrautimlu nuliaksrautimlu
tusraġnatqikkumiñaitchuq uvakŋaniñaglaan ilipni.
Ilvich tauqsiġñiaqtitin kamanaġniqsrauniqsut nunami.
Suli aŋatkuułipkun iluqaisa nunam iñui kinnigitin.
24 Suli Babylon anasriñŋukkauruq
atakkii auŋat sivuniksriqirit ipqitchuatlu iñuich
suli iluqaġmiŋ tuqqutauruat nunami qiñiġnaqtut nunaaqqimi.”

- Revelation
- ←
- 18
- →

© 2010 WBT